फरीदाबाद। सीही गांव में एक वकील के घर की गोदरेज अलमारी से 9 लाख रुपए कैश और 15 तोले सोना चोरी होने का मामला पुलिस के लिए मिस्ट्री (पहेली) बन गया है। वारदात के बाद से अब तक पुलिस 7 बार पीड़ित परिवार के घर जा चुकी है। क्राइम ब्रांच की टीम ने दो बार मौका-मुआयना किया है। सवालों की बौछार से पीड़ित परिवार असहज है। वारदात स्थल पर जांच करने पहुंचे सभी एक्सपर्ट ने सीपी हनीफ कुरैशी और एसीपी क्राइम राजेश चेची को बताया है कि वहां पूरी पड़ताल के दरमियान ऐसा कोई निशान नहीं मिला, जिससे यह पता लगे कि कोई शख्स बाहर से अंदर आया या घर के अंदर मौजूद अन्य किसी वस्तु को छुआ था।
मेडिकलस्टोर से नहीं मिलती बेहोशी की दवा
पीजीआईके मेडिकल एक्सपर्ट डॉ. एसके धत्तरवाल के अनुसार आइसोफ्लोरेन तो आपरेशन थियेटर में रखी जाने वाली दवा है। इसे मेडिकल स्टोर से कोई भी सामान्य व्यक्ति परचेज नहीं कर सकता। 250 एमएल की शीशी 3000 रुपए के आसपास है। इसका प्रयोग एनेस्थीसिया चिकित्सक की देखरेख में ही किया जा सकता है। सच यह है कि जो प्रोफेशनल चोर होगा, वह इस दवा का प्रयोग करना नहीं जानता होगा। इसका प्रयोग मेडिकल स्टूडेंट या मेडिकल लाइन से संबंधित कोई शख्स कर सकता है। पुलिस को यह 250 एमएल आइसोफ्लोरेन की शीशी पूरी तरह खाली मिली थी। जबकि यह पूरी शीशी कम से कम 50 आदमियों को 4 घंटे तक बेहोश करने की क्षमता रखती है। मृगेंद्र ने अपनी शादी के तुरंत बाद अपनी छोटी बहन की शादी के लिए लड़का देखना शुरू कर दिया था। कुछ साल पहले मृगेंद्र के पिता का लंबी बीमारी के बाद निधन हो गया था। बीमारी पर एक करोड़ रुपए से अधिक खर्च हो गया था। ऐसे में उनके घर में यह चोरी वज्रपात से कम नहीं है। मृगेंद्र की दादी के मुताबिक पुलिस अनाप-शनाप सवाल कर परिजनों को ही परेशान कर रही है। जबकि पुलिस को चोर को तलाशना चाहिए।
सवाल जो पैदा कर रहे संदेह
एसीपी क्राइम
- जिस घर में वारदात हुई, वह पूरी तरह कवर है और यदि दरवाजे अंदर से बंद हों तो उसमें प्रवेश करने का कोई रास्ता नहीं है। पीड़ितों के मुताबिक सभी दरवाजे अंदर से बंद थे।
-मृगेंद्र अपनी पत्नी, दोनों बहनों के साथ अपने परिचित के यहां भोजन पर गए थे। करीब 12 बजे लौटे लेकिन पति-पत्नी दोनों रात 3 बजे तक जागते रहे।
- मकान की गहराई 30 फीट से अधिक है जबकि चौड़ाई 25 फीट के आसपास है। जिस कमरे में गोदरेज की अलमारी रखी है, वह मकान के सबसे आखिरी हिस्से में मौजूद हैं, वहां तक पहुंचना किसी अंजान के लिए नामुमकिन है।
-विवाह में मिला कैश और सोना गायब होना और भी ज्यादा संदेहास्पद पैदा करता है। जिस कमरे में कैश सोना रखा था, उसमें और दिन कोई कोई सोता था, वारदात वाली रात कोई नहीं सोया था।
-फिंगर एक्सपर्ट ने रिपोर्ट दी है कि पूरे मकान में बाहर से लेकर अंदर तक कोई भी फुट या हैंड प्रिंट नहीं मिले हैं।
-इतनी सहज चोरी करने वाले शख्स के पास ऑपरेशन थिएटर में रखी जाने वाली नशीली दवा कहां से आई होगी।
-चोर यदि नशीली दवा का प्रयोग करता, तो वह सबूत के तौर पर वह नशीली शीशी खाली हालत में फ्रीज के ऊपर क्यों छोड़कर जाता। क्या चोर ये संकेत देना चाहता था कि उसने सभी को नशीली दवा सुंघाकर बेहोश किया और फिर चोरी की।
hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva